Nye klasser av året var beste humordrama, beste skuespiller humordrama og fagprisen for beste casting. Klassene for beste reality og beste livsstilsprogram ble slått sammen til klassen beste reality- og livsstilsprogram, antall klasser for beste programleder var redusert fra tre til to, og de to klassene for beste deltaker ble slått sammen til en. Publikumsprisen, som i mange år ble delt ut i samarbeid med Se og hør, og fagprisen for beste foto flerkamera ble tatt ut. Som erstatning for publikumsprisen ble prisen årets deltaker gjort om til en publikumspris hvor vinneren kunne stemmes fram på TV 2s nettsider. De ti kandidatene i den innledende runden i denne klassen ble offentliggjort 23. april. De fire med flest stemmer gikk deretter videre til en finalerunde.